UBIS แจ้งปิดโรงงานสาขาบางปู หลังพิษ “โควิด-19” ฉุดผลประกอบการขาดทุน
UBIS แจ้งปิดโรงงานสาขาบางปู หลังพิษ "โควิด-19" ฉุดผลประกอบการขาดทุน
31 พ.ค. 2564

บริษัท ยูบิส (เอเชีย) จำกัด (มหาชน) หรือ UBIS เปิดเผยข้อมูลผ่านระบบสารสนเทศตลาดหลักทรัพย์แห่งประเทศไทย (SET) ระบุว่า สืบเนื่องจากมติที่ประชุมคณะกรรมการบริษัท ครั้งที่ 4/2564 เมื่อวันที่14 พฤษภาคม 2564 มีมติอนุมัติให้บริษัทฯปิดการดำเนินงานโรงงานสาขาบางปู ซึ่งเป็นสาขาที่ 2 ของบริษัทฯ เนื่องจาก โรงงานสาขาบางปูประสบภาวะขาดทุนและมีค่าใช้จ่ายในการดำเนินงานเพิ่มขึ้นอย่างมาก อีกทั้งสถานการณ์การแพร่ระบาดของโรคติดเชื้อไวรัสโคโรนา 2019 ซึ่งมีผลกระทบต่อกระบวนการผลิต ทำให้รายได้รวมของบริษัทฯ ลดลงอย่างมาก
ทั้งนี้ คณะกรรมการบริษัท และฝ่ายบริหารทุกท่านได้พิจารณาร่วมกันด้วยความระมัดระวังและรอบคอบแล้ว จึงมีความเห็นตรงกันว่าหากโรงงานสาขาบางปูดำเนินธุรกิจต่อจะส่งผลกระทบขาดทุนในระยะยาว จึงเห็นควรให้ปิดสาขาดังกล่าวก่อนที่จะได้รับผลกระทบไปมากกว่านี้ เพื่อรักษาผลประโยชน์ของบริษัทฯและต่อผู้ถือหุ้นในอนาคต ทั้งนี้บริษัทฯอยู่ระหว่างการดำเนินการตามกระบวนการทางกฎหมายและทางบัญชี ซึ่งการดำเนินการดังกล่าวจะไม่ส่งผลกระทบต่อการดำเนินงานของบริษัทฯ แต่อย่างใด